Verżjoni Vidjo: Beatu Nazju Falzon " Fl-imġiba tiegħu magħhom (in-nies tas-Servizzi Ingliżi), li ftit biss minnhom kienu Kattoliċi, għex minn qabel l-ispirtu ekumeniku ta' rispett u djalogu, li llum aħna midħla tiegħu imma li dak iż-żmien ma kienx daqshekk mifrux. " – Il-Qaddis Papa Ġwanni Pawlu II dwar il-Beatu Nazju Falzon f'Jum il-Beatifikazzjoni tiegħu. BEATU NJAZJU FALZON Kjeriku 1813 – 1865 Nazju Falzon twieled fl-1 ta' Lulju 1813 fil-belt Valletta, minn ġenituri magħrufa għall-onestà u t-tjubija tagħhom. Missieru kien l-Avukat Ġużeppi Falzon li wara laħaq imħallef; u ommu, is-Sinjura Marija Tereża Debono. Nazju ġie mgħammed l-għada li twieled, fil-Knisja ta' San Duminku tal-Belt. Kien tifel intelliġenti u mexa ħafna 'l quddiem fl-iskola, mhux biss fi grad elementari u sekondarju, iżda wkoll fl-università fejn studja kemm il-liġi kif ukoll it-teoloġija. Meta kellu 21 sena kien diġà kiseb lawrja ta' avukat u oħra fit-teoloġija. Minħabba l-umiltà tiegħu, Nazju ma riedx isir saċerdot u ħa biss l-ordnijiet minuri fl-1831. Kellu żewġ ħutu saċerdoti Mons. Kalċidon u Mons. Franġisk, kamrier sigriet tal-Papa. Il-fidi kbira tiegħu kienet tidher fil-qima li kellu lejn Ġesù fl-Ewkaristija. Anke meta kellu l-istudju u l-eżamijiet qatt ma ħalla l-quddiesa u t-tqarbina ta' kuljum. Kien iżur diversi knejjes fl-istess jum biex jinviżta lil Ġesù Sagramentat u skont ix-xhieda ta' Patri Franġiskan, Nazju ġieli dam tliet sigħat għarkupptejh quddiem it-tabernaklu. Nazju Falzon f'ħajtu għamel ħafna karità moħbija; ġieli bagħat il-flus lil xi familji u foqra u dejjem iwissihom biex ma jgħidu lil ħadd. Iżda wara mewtu xandru ma' kullimkien il-ġenerożità tiegħu. Il-karità spiritwali li kellu l-Beatu Falzon dehret fuq kollox fit-tagħlim tad-duttrina li kien jagħti mhux biss lit-tfal, iżda wkoll lill-kbar: mas-suldati u mal-baħrin Ingliżi, Nazju wettaq appostolat ta' konverżjonijiet, wassalhom biex jaċċettaw il-Fidi Nisranija. Flimkien ma' ħuh Mons. Kalċidon, wassal għall-konverżjoni iktar minn 600 żagħżugħ u rġiel, kemm Protestanti kif ukoll xi Lhud u Għarab. Ħadem ħafna wkoll għall-vokazzjonijiet, kien devot kbir tal-Imqaddsa Verġni Marija u sa mewtu, minn mindu kellu 7 snin ħa d-drawwa li jirreċita 15-il posta tar-Rużarju ta' kuljum. Kien jitkellem bl-ikbar ħeġġa fuq il-qawwa tar-Rużarju Mqaddes. Kellu wkoll devozzjoni tal-ħames salmi, barra milli kien jgħid kuljum l-uffiċċju ż-żgħir tal-Madonna. Huwa miet fl-1 ta' Lulju 1865 proprju dakinhar li għalaq 52 sena. Xħin qam filgħodu, ħassu ma jiflaħx, għalhekk qal lil ħuh, "Għażiż ħija, ser nitolbok, li llum ma tħallinix." Wara li għamel xi ħin jitlob, assistit minn ħuh, ħalla din d-dinja u ngħaqad m'Alla għal dejjem. Ġie bbeatifikat f'Malta nhar id-9 ta' Mejju tas-sena 2001, mill-Papa Ġwanni Pawlu II fl-għeluq tal-pellegrinaġġ ġubilari tiegħu fuq il-passi ta' San Pawl, li ħadu wkoll fil-Greċja u s-Sirja. Ħsieb : Dan hu kliem il-Papa San Ġwanni Pawlu II dwar il-Beatu Nazju Falzon: "Il-Qaddej ta' Alla Nazju Falzon ukoll kellu ħerqa biex jipprietka l-Evanġelju u jgħallem il-fidi Kattolika. Huwa wkoll uża t-talenti u t-taħriġ intellettwali tiegħu għas-servizz tal-ħidma kateketika. L-Appostlu Pawlu kiteb li 'kull wieħed għandu jagħti skont ma jidhirlu hu minn rajh, mhux fuq il-qalb jew bilfors; għax Alla jħobb lil min jagħti bil-ferħ.' (2 Korintin 9:7) Il-Beatu Nazju kien wieħed li ta bil-bosta u bil-qalb; u n-nies raw fih mhux biss enerġija bla tarf imma wkoll paċi profonda u mħabba. Ċaħad is-suċċess tad-dinja li kien imħejji għalih mit-trobbija tiegħu biex jaqdi l-ġid spiritwali ta' oħrajn, inklużi l-ħafna suldati u baħrin Ingliżi li kienu stazzjonati Malta dak iż-żmien. Fl-imġiba tiegħu magħhom, li ftit biss minnhom kienu Kattoliċi, għex minn qabel l-ispirtu ekumeniku ta' rispett u djalogu, li llum aħna midħla tiegħu imma li dak iż-żmien ma kienx daqshekk mifrux. Nazju Falzon ħa l-qawwa u l-ispirazzjoni mill-Ewkaristija, mit-talb quddiem it-Tabernaklu, mid-devozzjoni lejn Marija u lejn ir-Rużarju, u mill-imitazzjoni ta' San Ġużepp. Dawn huma għejun ta' grazzja minn fejn l-Insara kollha jistgħu jixorbu. Il-qdusija u l-ħeġġa għas-saltna ta' Alla jitkattru speċjalment fejn il-parroċċi u l-komunitajiet iħeġġu t-talb u d-devozzjoni lejn is-Sagrament Imqaddes. Inħeġġiġkom, mela, biex tgħożżu t-tradizzjonijiet tagħkom Maltin ta' qima, filwaqt li ssaffuhom fejn meħtieġ u ssaħħuhom b'tagħlim u katekeżi sodi. M'hemmx triq oħra aħjar biex tqimu l-memorja tal-Beatu Nazju Falzon." Fil-Volum "Positio Super Virtutibus" li fih inġabru d-dokumenti kollha fuq il-ħajja tal-Beatu Nazju Falzon biex beda l-proċess tal-Kanonizzazzjoni, insibu fatt ħelu dwar vokazzjoni ta' Patri Franġiskan Konventwal. Fi żmien Nazju, pajjiżna kien kolonja Ingliża u għalhekk il-portijiet Maltin kienu mimlija suldati u baħrin Ingliżi. Fi żmien il-Gwerra tal-Krimea (1853-1856) ħafna reġimenti, kienu stazzjonati f'Malta. Fil-Port il-Kbir kont tara ankrati vapuri tal-flotta Ingliża, bid-duħħan ħiereġ miċ-ċmieni sofor tagħhom dejjem lesti biex isalpaw għal xi destinazzjoni ġdida. Il-Beatu Nazju Falzon li kien imdawwar minn mijiet ta' suldati u baħrin Ingliżi li ta' kuljum kienu jimlew it-toroq tal-Belt xtaq li jkun ta' ġid għalihom. Kellu bħal don speċjali kif kien jitħabbeb magħhom u kien jistidinhom għal-laqgħat tad-duttrina. Għall-ewwel kien jiġborhom fid-dar tiegħu fi Triq id-Dejqa l-Belt. Dawn kienu jkunu fil-maġġoranza tagħhom Kattoliċi Irlandiżi. Magħhom kien ikun hemm oħrajn li kienu jitħajru jitgħammdu. Oħrajn kienu jmorru biex jiftħu qalbhom miegħu. Mhux biss, iżda ħafna drabi kien isir jaf personalment il-familja tagħhom, b'mod speċjali ta' dawk li kienu stazzjonati f'Malta u kien jieħu ħsiebhom spiritwalment. Il-familja Doyle ta' nazzjonalità Irlandiża kienet għadha kemm waslet Malta minn Korfu u ġiet togħqod f'Tas-Sliema. Mill-ewwel saret midħla tal-Beatu Falzon u flimkien ma' wliedhom kienu jmorru l-Belt biex jgħidu r-rużarju fil-laqgħat li l-Beatu kien jagħmel fil-Knisja tal-Ġiżwiti. Darba wieħed mit-tfal tal-Familja Doyle, li kien jismu Frederick, kellem lill-Beatu Falzon biex jieħu parir dwar il-vokazzjoni reliġjuża tiegħu. Hu xtaq isir Franġiskan. Nazju Falzon kien ilu jsegwi liż-żagħżugħ b'interess kbir. Jum fost l-oħrajn ħadu fil-kunvent ta' San Franġisk fi Triq Irjali (illum Triq ir-Repubblika), il-Belt Valletta. Hemm sab lill-Majjistru Patri Pawl Anton Sillato (1803-1877), Superjur tal-Franġiskani Konventwali ta' Malta, saċerdot bravu u ta' ħajja qaddisa. Patri Sillato kien magħruf sew fost il-Kleru kollu ta' Malta, minħabba li f'dak iż-żmien kien id-Direttur Spiritwali tas-Seminarju tal-Isqof, fi Triq San Kalċidon, il-Furjana. Il-Beatu Nazju Falzon ħalla liż-żagħżugħ f'idejh u Patri Sillato bi mħabba kbira laqa' lil Frederick Doyle fil-kunvent. Kien is-sajf tas-sena 1853. Patri Sillato avviċina lill-ġenituri taż-żagħżugħ, Patrick u Jane Doyle, u wara ftit taż-żmien it-tifel tagħhom Frederick daħal mal-Patrijiet ta' San Franġisk ta' Putirjal il-Belt. Frederick Doyle twieled Longford, fl-Irlanda, fl-4 ta' Frar,1641. Fit-30 ta' Diċembru 1853 libes l-abitu Franġiskan għall-ewwel darba fil-knisja ta' San Franġisk il-Belt. Tawh l-isem ta' Fra Frederick Bonaventure. Ftit wara mar Sqallija u beda l-istudju tal-Letteratura fis-Seminarju tal-Franġiskani f'Messina. Imbagħad wara sentejn is-Superjuri bagħtuh fil-Kunvent ta' Santi Appostoli f'Ruma fejn għamel is-sena tan-Novizzjat. Fis-17 ta' Settembru 1857, festa tal-Pjagi ta' San Franġisk għamel il-Professioni Solenni. Fra Frederick Bonaventure kompla l-istudju tal-filosofija f'Recanati fil-Provinċja tal-Marche fl-Italja. Kien żmien meta l-Ordni tal-Franġiskani Konventwali kien qiegħed ifittex jiftaħ dar ġdida fl-Istati Uniti tal-Amerika. Għalhekk fis-sena 1858, Fra Frederick Bonaventure ntgħażel biex imur l-Amerika mal-ewwel grupp ta' patrijiet. Kien għadu student. Fl-Istati Uniti studja t-teoloġija u kien Ordnat Saċerdot. Patri Frederick Bonaventure Doyle ħadem fost l-emigranti Irlandiżi fi New York. Fis-sena 1865 reġa' lura fl-Italja u kien konfessur għal-lingwa Ingliża fis-Santwarju ta' Loreto. U mbagħad fis-sena 1870 sar penitenzier appostoliku fil-Bażilka ta' San Pietru fil-Vatikan. Fis-sena 1876 irċieva l-Lawrja fit-Teoloġija. Matul dan iż-żmien kien qiegħed iħossu muġugħ u marid ħafna. Is-saħħa baqgħet dejjem tonqsu u għalhekk fuq il-parir tat-tobba reġa' lura lejn l-Amerika fil-25 ta' Ottubru, 1878. Patri Doyle waqt il-marda twila tiegħu kien ta' eżempju għal kulħadd. Il-bidu tal-vokazzjoni reliġjuża kienet ir-reċita tar-rużarju ta' kuljum fil-knisja tal-Ġiżwiti flimkien mas-suldati u sa l-aħħar nifs ta' ħajtu baqa' devot tal-Madonna, kif għallmu jagħmel dejjem il-Beatu Nazju Falzon. Patri Frederick Bonaventure Doyle miet fil-Kunvent ta' St. Joseph, 702 Columbia Street, Utica, New York, fis-sena 1885. Ejjew inroddu ħajr minn qalbna lil Alla l-Missier, li fil-ħniena kbira tiegħu, għoġbu jagħżel lil dan ħuna, Malti bħalna u Belti, biex ikun eżempju ta' qdusija u ta' impenn fit-tixrid tat-tagħlim tal-Bxara t-Tajba lil ħutu Maltin u lill-barranin. U int, issib il-qawwa u l-ispirazzjoni tiegħek: mill-Ewkaristija, mit-talb quddiem it-Tabernaklu? mid-devozzjoni lejn Marija u lejn ir-Rużarju? u mill-imitazzjoni ta' San Ġużepp? Talba : Mulej, Alla tagħna, int fil-kobor tal-ħniena tiegħek, tagħżel minn fostna bnedmin bħalna biex iservuna u jgħinuna niksbu u nżommu d-don tal-fidi u tal-paċi tiegħek. Aħna niżżukħajr għall-grazzja li għoġbok tagħżel minn fostna lil ħuna l-Beatu Nazju Falzon, li bit-tagħlim u l-ħidma tiegħu kien ta' għajnuna għall-Maltin u s-suldati ta' żmienu; bit-talb tiegħu, ħa jkun illum ta' konfort għalina u għal kull min jersaq lejh. Nitolbuk li jekk hi r-rieda tiegħek, jiġi magħdud fost il-qaddisin tiegħek. Ammen. English Version: https://catholicsaints.info/blessed-nazju-falzon/ Alternative Reading: http://ginadwithsaints.blogspot.com/2011/07/day-300-blessed-nazju-falzon.html Wikipedia: https://en.wikipedia.org/wiki/Nazju_Falzon Nota: It-Tagħrif dwar il-Beatu Nazju Falzon huwa meħud mill-fuljett Signum Fidei . Parti mill-Ħsieb huwa kitba ta' P. Arthur Joseph Saliba OFMConv. __ATA.cmd.push(function() { __ATA.initDynamicSlot({ id: 'atatags-26942-5ed64eb8b68fc', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
Beatu Nazju Falzon (1 ta' Lulju)